Dagana 13. – 14. nóvember 2014 hittust fulltrúar frá öllum Norðurlöndunum hér á landi til að ræða um Biophiliu aðferðafræðina , tengja hana við fjölbreyttar kennsluaðferðir og hefja samstarf milli landanna um þróun verkefnisins Biophilia í Hörpu nóv 2014 Biophiliu kennsluverkefnið er eitt af formennskuverkefnum Íslands í Norrænu ráðherranefndinni á yfirstandandi ári undir stjórn mennta - og menningarmálaráðuneytisins . Það er viðamikið kennsluverkefni sem byggir á víðtækri þátttöku fræðimanna , vísindamanna , listamanna , kennara og nemenda á öllum skólastigum . Það byggist á því að nota sköpun sem menntunar - og rannsóknaraðferð þar sem náttúruvísindi , tónlist og tækni eru tengd saman á nýstárlegan hátt . Samstarfsaðilar frá öllum fimm Norðurlöndunum auk Álandseyja , Færeyja og Grænlands hittust hér á landi í síðustu viku til þess að taka fyrstu skrefin í þessu norræna samstarfsverkefni . Hvert landanna hefur skipað stýrihóp og tilgreint svæði þar sem Biophilia verður kennd á næsta ári . Stýrihóparnir eru þverfaglegir og í þeim eru fulltrúar skólayfirvalda svæðanna , menningarstofnana og háskóla - eða rannsóknarstofnana . Verkefnið er til þriggja ára ; árið 2014 fer í undirbúning , árið 2015 í framkvæmd á Norðurlöndunum og árið 2016 í mat og eftirfylgni . „ Það er sterk hefð á Norðurlöndum fyrir því að vinna þverfaglega og með skapandi hætti á öllum stigum menntunar . Það er mikilvægur hluti skólastarfsins og við vonum að Biophilia verkefnið styrki það enn frekar “ segja verkefnisstjórarnir Arnfríður Valdimarsdóttir og Auður Rán Þorgeirsdóttir , sem telja að fundurinn hafi gengið afar vel , mikill áhugi sé fyrir verkefninu og góður skriður kominn á það .